b'\n_START_ARTICLE_\nVelika nagrada Ria de Janeira 1936\n_START_SECTION_\nPred dirko\n_START_PARAGRAPH_\nNa dirko je bilo prijavljenih kar osemintrideset dirka\xc4\x8dev. Poleg doma\xc4\x8dih dirka\xc4\x8dev, ki so tvorili ve\xc4\x8dino, je Scuderia Ferrari na dirko pripeljala dva dirkalnika Alfa Romeo 2900A za Attilia Marinonija in Carla Pintacudo. Na dirko se je prijavila tudi Hell\xc3\xa9 Nice s svojim modrim dirkalnikom Alfa Romeo Monza, dva portugalska dirka\xc4\x8da z Bugattijema, Henrique Lehrfeld in Almeida Ara\xc3\xbajo, ter ve\xc4\x8d argentinskih dirka\xc4\x8dev, tudi Ricardo Car\xc3\xba, Vict\xc3\xb3rio Rosa, Arthur Kreuse, Mac Carthy in Vict\xc3\xb3rio Coppoli.\n_START_SECTION_\nDirka\n_START_PARAGRAPH_\nKmalu po \xc5\xa1tartu je povedel Pintacuda med tem, ko je njegov mo\xc5\xa1tveni kolega Marinoni odstopil zaradi okvare motorja \xc5\xbee v prvem krogu. Do enaindvajsetega kroga si je Pintacuda privozil \xc5\xbee relativno udobno vodstvo, toda nenadoma je moral odstopiti zaradi okvare diferenciala. S tem je vodstvo prevzel doma\xc4\x8di dirka\xc4\x8d Manuel de Teff\xc3\xa9, ki pa je moral nekaj krogov pred koncem dirke na postanek v bokse za gorivo, tako da je prevzel vodstvo in tudi zmagal italijanski dirka\xc4\x8d Vittorio Coppoli, drugo mesto je osvojil Ricardo Car\xc3\xba, de Teff\xc3\xa9 pa je bil tretji.'